钦定古今图书集成/方舆汇编/职方典/第1411卷 > 《柳州东亭记》前人
## 钦定古今图书集成/方舆汇编/职方典/第1411卷 > 《柳州东亭记》前人

出州南谯门，左行二十六步，有弃地在道南，南值江，
西际垂杨，传置东曰“东馆。”其内草木猥奥，有崖谷倾
凸缺圮，豕得以为囿，蛇得以为薮，人莫能居。至是始
命披刜蠲疏树，以竹箭松柽桂桧柏杉，易为堂亭，峭
为杠梁，上下徊翔，前出两翼，凭空拒江。江化为湖，众
山横环。“阔瀴湾，当邑居之剧，而忘乎人间，斯亦奇
矣。”乃取馆之北宇，右辟之以为夕室；取《传》置之东宇左辟之以为朝室，又北辟之以为阴室。作室于北牖
下，以为阳室。作斯亭于中，以为中室。朝“室以夕居之，
夕室以朝居之。中室日中而居之。阴室以违温风焉，
阳室以违凄风焉。若无寒暑也，则朝夕复其号。”既成，
作石于中室，书以告后之人，庶勿坏。“元和十二年九
月某日，柳宗元记。”